Mikill erill var hjá lögreglu og sjúkraflutningafólki á höfuðborgarsvæðinu í nótt. Lögreglumenn fóru úr einu útkalli í annað og hálfur sjúkrabílaflotinn var í miðborg Reykjavíkur.
Útköll lögreglunnar voru út um allt höfuðborgarsvæðið og af öllu tagi. Tíu manns gistu fangageymslur og 117 mál eru skráð í bækur lögreglunnar frá klukkan fimm í gær til klukkan fimm í morgun. Útköllin voru vegna hávaða í heimahúsum, drykkjuláta og slagsmála, en einn var handtekinn fyrir að ráðast á dyravörð í miðborg Reykjavíkur, annar fyrir að ógna fólki með hamri í austurborginni og einn var handtekinn í fjölbýlishúsi í Kópavogi grunaður um brot á vopnalögum, en ekki fékkst uppgefið hjá lögreglu hvers konar vopn maðurinn var með. Við þetta bættust umferðalagabrot eins og hraðakstur og akstur undir áhrifum og fleira. Að sögn lögreglunnar var farið úr einu útkalli í annað og talstöðin þagnaði varla. Sjúkraflutningamenn á höfuðborgarsvæðinu höfðu einnig í nógu að snúast.
Já, það var töluvert mikið álag, sérstaklega á milli tólf og þrjú í nótt og miðbærinn tók upp ansi mikið af okkar mannskap.
Þetta voru slys og veikindi sem að bílarnir voru sendir í.
Segir Lárus Björnsson aðstoðarvarðstjóri hjá Slökkviliði höfuðborgarsvæðisins. Um tíma var álagið það mikið að hálfur sjúkrabílaflotinn var í útkalli.
Já, það var hálfur flotinn úti af mönnuðum sjúkrabílum í einu niðri í bæ á milli tólf og þrjú, ekki allan tímann á milli tólf og þrjú, en á tímabili var hálfur flotinn úti.
Hálfur flotinn er sex bílar og tólf menn, sem þýðir að þá eru aðrir sex bílar eftir og tólf menn og þrír til viðbótar til að sinna brunaútköllum.
Ef að eitthvað stórt gerist í slökkviþætti þá erum við illa mannaðir þegar svoleiðis gerist.
Bæði Lárus og lögreglan, sem fréttastofan ræddi við, telja skýringuna vera að fólk er orðið skemmtanaþyrst, takmörkunum hefur verið aflétt og skemmtistaðir eru opnir lengur, auk þess sem einhverjir hafi verið búnir að fá útborgað.
Þá rannsakar lögreglan á Akureyri hvort að þremur hafi verið byrluð ólyfjan í nótt. Kona fannst rænulítil í miðbænum og var flutt á sjúkrahús og vinahópur fór með karl og konu á sjúkrahús eftir að þeim þótti eitthvað athugavert við líðan þeirra. Árni Páll Jóhannesson aðalvarðstjóri sagði í samtali við fréttastofuna að rannsókn málsins væri á frumstigi, en fólkið var allt sent í blóðprufu.
Mikill erill var hjá lögreglu og sjúkraflutningafólki á höfuðborgarsvæðinu í nótt. Lögreglumenn fóru úr einu útkalli í annað og hálfur sjúkrabílaflotinn var í miðborg Reykjavíkur.